KIRJALLINEN KYSYMYS P-2041/02 esittäjä(t): Alexandros Alavanos (GUE/NGL) komissiolle. Valtion tuet — yhteisön jäsenvaltion lentoyhtiön puolueellinen kohtelu.



Virallinen lehti nro 309 E , 12/12/2002 s. 0191 - 0191



KIRJALLINEN KYSYMYS P-2041/02 esittäjä(t): Alexandros Alavanos (GUE/NGL) komissiolle (5. heinäkuuta 2002) Aihe: Valtion tuet yhteisön jäsenvaltion lentoyhtiön puolueellinen kohtelu Komissio päätti jokin aika sitten pitämässään kokouksessa hyväksyä Alitalian tukemisen 1,4 miljardilla eurolla sekä päättää yhtiön saamaa edellistä tukea, jonka suuruus oli 129 miljoonaa euroa, koskevan asian käsittelyn. Tätä päätöstä kommentoitiin kielteisellä tavalla eurooppalaisessa lehdistössä; puhuttiin Alitaliaa suosivasta puolueellisesta päätöksestä verrattuna peräänantamattomaan asenteeseen, joka komissiolla on tähän asti ollut sen tutkiessa vastaavia valtiontukien myöntämistapauksia, jotka ovat koskeneet ja koskevat muita eurooppalaisia lentoyhtiöitä. Aloittaako komissio tällä päätöksellään uuden joustavamman strategian soveltamisen mahdollisissa valtiontukia koskevissa tapauksissa? Missä hengessä komissio aikoo suorittaa tutkimuksen, jota se on tekemässä mahdollisista valtiontuista Olympic Airways -lentoyhtiölle kyseessä on 19,5 miljoonan euron suuruinen summa, johon nähden Alitalian vastaava tukisumma on 75-kertainen? Onko komissio valmis tukemaan Olympic Airwaysin saneeraus- ja kilpailukyvyn parantamisohjelmaa julkisen sektorin puitteissa, mikäli Kreikan hallitus sitä pyytää; tällainen ohjelmahan on kansainvälisen lentoliikenteen markkinatilanteen huomioon ottaen ehkä realistisin suunnitelma Olympic Airwaysin pelastamiseksi? Loyola de Palacion komission puolesta antama vastaus (1. elokuuta 2002) Komissio hyväksyi 19. kesäkuuta 2002 kaksi Alitalia -lentoyhtiölle maksettavaa tukea. Komissio katsoi ensinnäkin, että vuonna 1997 hyväksytyn uudelleenorgansointiin myönnetyn 129 miljoonan euron tukitoimenpiteen kolmannen erän maksaminen on EY:n perustamissopimuksen mukainen tuki. Lisäksi komissio katsoi, ettei osakkeenomistajilla vielä hyväksytettävä yhtiön osakepääoman korottaminen enintään 1,4 miljardille eurolla ole valtiontukea. Komissio on voinut todeta tukitoimenpiteen kolmannen erän maksamisen yhteydessä, että yhtiö on täyttänyt alun perin vuonna 1998 tekemänsä taloudelliset ja markkinakäyttäytymistä koskevat sitoumukset. Koska tuen maksaminen oli viivästynyt, komissio varmistui myös siitä, että mainitut sitoumukset oli täytetty tälläkin välin. Mitä tulee huhtikuussa 2002 ilmoitettuun yhtiön osakepääoman korottamiseen, johon parlamentin jäsenkin kysymyksessään viittaa, komissio katsoo, että valtion osallistuminen on täysin markkinataloudessa toimivan yksityisen sijoittajan periaatteen mukaista. Osakeanti on suunnattu samanaikaisesti yksityisille ja julkisille osakkeenomistajille, ja yksityisen sektorin osuus on merkittävä (38 %). Komission Alitalian tukea koskevaa myönteistä päätöstä on siis edeltänyt lentoyhtiön tilanteen yksityiskohtainen analyysi, eikä päätös aseta kyseenalaiseksi komission lentoyhtiöiden uudelleenorganisointia koskevaa valtiontukipolitiikkaa, joka perustuu tuen ainutkertaisuuden (one time, last time) periaatteeseen. Näin ollen tehdessään lopullista päätöstä 6. maaliskuuta 2002 käynnistämänsä kreikkalaisen Olympic Airways -lentoyhtiölle mahdollisesti maksettavan valtiontuen käsittelyn yhteydessä komissio tutkii, noudatetaanko tapauksessa EY:n perustamissopimusta, ja asettaa etusijalle kuten aina sellaiset toimenpiteet, jotka aiheuttavat todennäköisesti vähiten kilpailun vääristymistä yhteisön lentoyhtiöiden välillä, sekä noudattaa mahdollisuuksien mukaan markkinataloudessa toimivan yksityisen sijoittajan periaatetta.